Document ID: 32008D0111

РЕШЕНИЕ НА КОМИСИЯТА
от 7 декември 2007 година
за създаване на Съвет за европейското научноизследователско пространство
(2008/111/ЕО, Евратом)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за създаване на Европейската общност за атомна енергия,
като има предвид, че:
(1)
Европейският консултативен съвет за научни изследвания беше създаден с Решение 2001/531/ЕО, Евратом на Комисията (1), за да разглежда въпроси, свързани с Общата политика в областта на научните изследвания.
(2)
Предвид новите предизвикателства, свързани с изследователската дейност, Комисията в своята Зелена книга „Европейското научноизследователско пространство: нови перспективи“ (2) предвижда реформа на европейския консултативен съвет за научни изследвания с оглед засилване на неговата роля при осъществяването на европейското научноизследователско пространство и за да направи по-гъвкава и ефикасна дейността на тази група.
(3)
Следователно е необходимо да се създаде нова експертна група в областта на Европейската политика за изследователска дейност и технологично развитие и да се определят нейните задачи и структура.
(4)
Групата следва да уведомява Комисията относно осъществяването на европейското научноизследователско пространство, като отчита целите, формулирани в Зелената книга на Комисията „Европейското научноизследователско пространство: нови перспективи“.
(5)
Групата следва да подкрепя Комисията в нейните усилия да постигне целите, посочени в Решение 2006/970/Евратом на Съвета от 18 декември 2006 г. относно Седмата рамкова програма на Европейската общност за атомна енергия (Евратом) за ядрени изследвания и обучение (от 2007 до 2011 г.) (3) и Решение 2006/971/ЕО на Съвета от 19 декември 2006 г. относно специфичната програма „Сътрудничество“ за изпълнение на Седмата рамкова програма на Европейската общност за изследвания, технологично развитие и демонстрации (от 2007 до 2013 г.) (4).
(6)
Групата следва да се състои от специалисти от средите на научната общност, промишлеността, сектора на услугите и социални дейци.
(7)
Трябва да се определят правила за разкриване на информация от членове на новата група, без да се засягат правилата относно сигурността, приложени към процедурния правилник на Комисията от Решение 2001/844/ЕО, ЕОВС, Евратом (5).
(8)
Личните данни, свързани с членовете на групата, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6).
(9)
Целесъобразно е да се определи период за прилагането на настоящото решение. Комисията ще разгледа надлежно възможността за удължаване на срока.
(10)
Решение 2001/531/ЕО, Евратом следва да бъде заменено с настоящото решение,
РЕШИ:
Член 1
Съвет за европейското научноизследователско пространство
Създава се Съвет за европейското научноизследователско пространство, наричан по-долу „съвет“, считано от 1 март 2008 г.
Член 2
Задачи
1. Съветът има следните задачи:
а)
да уведомява Комисията относно осъществяването на европейското научноизследователско пространство;
б)
по молба на Комисията или по своя собствена инициатива да дава становище относно осъществяването на европейското научноизследователско пространство;
в)
да представи на Комисията годишен доклад за настоящото състояние на европейското научноизследователско пространство.
2. Съветът се информира редовно за съответните действия и развитие.
3. При официално искане на съвета службите на Комисията му предоставят писмен коментар на становищата или съветите му. Освен това службите на Комисията могат редовно да предоставят информация по евентуалните предприети надзорни дейности.
4. Становището на съвета се дава в рамките на указания от Комисията срок.
Член 3
Консултации
1. Комисията може да се консултира със съвета по всички въпроси, свързани с осъществяването на европейското научноизследователско пространство.
2. Председателят на съвета може да препоръча, че е желателно Комисията да се консултира с групата по определен въпрос.
Член 4
Състав - назначаване
1. Съветът се състои от 22 членове, представляващи научната общност, промишлеността и гражданското общество.
2. Членовете на съвета се назначават от Комисията. В рамките на процедурата по избор и назначаване следва да се прилагат следните критерии:
-
наличие на опит при изработване и прилагане на изследователска политика,
-
отлични качества в областта на научните изследвания и/или в управлението на научни изследвания,
-
опит в консултантската дейност на европейско или международно равнище,
-
баланс между научните и техническите дисциплини чрез определяне на лица, които имат конкретен университетски и промишлен опит,
-
географски баланс, вземащ предвид страните, свързани с рамковите програми,
-
подходящ баланс между мъже и жени.
3. Кандидатите, които се смятат за подходящи за членство, но не са назначени, могат да бъдат включени в резервен списък, който Комисията може да използва за назначаване при заместване на членове.
4. Членовете се назначават от Комисията в лично качество и консултират Комисията независимо от всякакво външно влияние.
5. Членовете своевременно информират Комисията за конфликт на интереси, който може да засегне тяхната обективност.
6. Членовете се назначават за мандат от 4 години, който може да бъде подновен, и изпълняват задълженията си, докато бъдат заменени в съответствие с параграф 7 или докато не изтече мандатът им.
7. Могат да се заменят членове за времето до приключване на мандата им в следните случаи:
а)
при подаване на оставка от член;
б)
когато даден член повече не е в състояние да допринася ефективно за работата на групата;
в)
когато не се придържат към член 287 от Договора;
г)
когато в противоречие с параграф 4 не са независими от всякакво чуждо въздействие;
д)
когато противно на параграф 5 членът не съумее своевременно да информира Комисията за конфликт на интереси.
8. Имената на членовете се публикуват на интернет страницата на Генерална дирекция „Изследвания“.
Имената на членовете се набират, обработват и публикуват в съответствие с Регламент (ЕО) № 45/2001.
Член 5
Функциониране
1. Съветът избира председател и двама заместник-председатели от своите членове чрез обикновено мнозинство.
Председателят и двамата заместник-председатели образуват бюро на съвета. Бюрото организира работата на съвета.
2. Съветът може да учреди подгрупи за проучване на определени въпроси съобразно реда на работа, определен от групата, със съгласието на Комисията. Тези подгрупи се разпускат след изпълнение на възложените им задачи.
3. Комисията може да поиска да участват в работата на съвета или в обсъжданията, или в работата на подгрупата експерти или наблюдатели със специални компетенции по въпрос от дневния ред, ако по мнение на Комисията това е необходимо или полезно.
4. Информацията, получена при участие в обсъжданията или работата на съвета или подгрупата, не се разгласява, ако по мнение на Комисията тази информация се отнася до поверителни въпроси.
5. Съветът и подгрупите му обикновено заседават в сградите на Комисията в съответствие с процедурите и графика, установени от нея. Комисията осигурява секретарски услуги. Представители на Комисията могат да присъстват на заседанията на съвета и неговите подгрупи.
6. Съветът приема свой процедурен правилник на базата на представен от Комисията проект.
7. Комисията може да отпечатва или да публикува в Интернет обобщения, заключения или частични заключения или работни документи на съвета на автентичния език на съответните документи.
Член 6
Възстановяване на разходите
Комисията възстановява пътните и при необходимост разходите по престоя на членовете, експертите и наблюдателите, свързани с дейностите на съвета, в съответствие с правилата на Комисията за възнаграждение на външни експерти.
На членовете на съвета, подгрупите, експертите и наблюдателите не се заплаща възнаграждение за предоставените услуги.
Разходите за заседанията се възстановяват в рамките на годишния бюджет, отпуснат на групата от компетентния отдел на Комисията.
Член 7
Отмяна
Решение 2001/531/ЕО, Евратом се отменя.
Член 8
Изтичане на срока на действие
Срокът на действие на настоящото решение изтича на 29 февруари 2012 година.
Съставено в Брюксел на 7 декември 2007 година.

Labels: 12
7
15